Verdens isbjørnbestand består ifølge IUCN (2011) av 19 populasjoner og teller trolig omkring 20 000 og 25 000 dyr. Populasjonene overlapper hverandre og graden av genetisk spredning er liten. Blant de 19 populasjonene er det kjent at åtte er i tilbakegang, tre er stabile, en øker og sju mangler tilstrekkelig med data til å trekke noen sikre konklusjoner om populasjonenes utvikling. I Norge opptrer isbjørn på Svalbard og i de islagte havområdene rundt. I 1953 gikk en isbjørn i land og ble skutt på Lille Ekkerøy i Varanger. Hendelsen skapte stor oppmerksomhet. Dette er et av få kjente tilfeller av isbjørn ved Norges hovedland i moderne tid og bakgrunnen var at iskanten det året gikk langt sør, omkring 400 km nord for Finnmarkskysten. Isfjell kom inn Varangerfjorden og isbjørnen kan ha drevet med et isflak eller isfjell.